28 בינואר 2014	חבר חדש למשפחת הקנבינואידים המזוהים? חוקר ג'מייקני טוען כי הצליח לראשונה לבודד קנבינואיד בקנאביס שטרם זוהה – CBT קנאביטריול. הוא נמצא רק בחלק מהקנאביס וטרם ידוע האם הוא בעל סגולות בריאותיות או בעל השפעה אופורית כלשהי.
בקנאביס כ-60 קנבינואידים ורובם אינם מזוהים. חוקר ג'מייקני טוען כי הוא זיהה כעת קנבינואיד חדש בשם קנאביטריול CBT.
הות'ורן ווטסון, חוקר קנאביס מג'מייקה, טוען כי הצליח לזהות ולבודד את ה-CBT וכי למרות שטרם ידוע באופן סופי האם הקנאבינואיד הוא בעל סגולות בריאותיות, "יש סיבה טובה לאופטימיות," לדבריו.
"ל-CBT יש למעשה את אותו מבנה בסיסי של ה-THC, שהוא החומר הפסיכואקטיבי העיקרי בגאנג'ה ואחראי במידה רבה על השפעת ה'היי'," רשם ווטסון ב'ג'מייקן אובזבר'. "בשונה מה-THC, ל-CBT יש שתי קבוצות אלכוהוליות נוספות ומיקום הקשרים הכפולים בו שונה."
עם זאת, גם ב-CBD למשל, הרכיב העיקרי השני בקנאביס, ישנן שתי קבוצות אלכוהוליות נוספות לעומת ה-THC וזה מה שמסמל ה'דיול' בשמו של ה-CBD (קנאבידיול). אז מה ההבדל?
"ב-CBD אחת הקבוצות האלכוהוליות היא אלכוהול והשנייה היא פנול. ב-CBT החדש שתי הקבוצות האלכוהוליות הן אלכוהול," הסביר ווטסון.
על אף הזיהוי של הקנבינואיד החדש, עד שלא ייערכו מחקרים קליניים על הרכיב עצמו, לא ניתן יהיה לדעת האם הוא בעל השפעה רפואית או פסיכואקטיבית.
"טרם ידוע האם קנאביטריול הוא בעל סגולות רפואיות," אמר ווטסון. "בכדי לבחון זאת יש לערוך בחינה קלינית – בתחילה בעכברי מעבדה ולאחר מכן, בהתאם לתוצאות, גם בבני אדם. זהו בדרך כלל תהליך ארוך ובמרבית המקרים גם יקר למדי."
קושי נוסף הוא שבניגוד ל-THC ול-CBD שנמצאים בכל צמחי הקנאביס, CBT זוהה רק בחלק קטן מאוד מהם ובוודאי לא בכולם.
"רכיב עם תכונות מסויימות דומות נתגלה גם בקנאביס ביפן, אבל המדענים שם לא הצליחו לבסס מבנה שיאפשר השוואה בעלת משמעות," הוסיף ווטסון.
כידוע, את ה-THC, הרכיב הפעיל העיקרי בקנאביס, זיהה לראשונה פרופ' רפאל משולם מהאוניברסיטה העברית בירושלים, עוד בשנות ה-60 של המאה הקודמת. גילוי זה זיכה את משולם בפרס ישראל לכימיה.
הכירו את שאר הקנבינואידים: קנבינואידים בקנאביס – מה יש בתרופה שלכם?
תמונה ראשית מהחנות המקוונת של פולי לין.